**Kurį žodį vartoti, kalbant apie el. paštą**

Lietuvių kalboje tai, kas papildomai duodama ar pridedama, vadinama **priedu**. Todėl ir prie elektroninio laiško pridedamą dokumentą, nuotrauką ar kokią kitą siunčiamą informaciją turėtume vadinti **priedu**, o ne iš anglų kalbos atėjusiu *atačmentu*.

Priedus mes **pridedame**, o ne prisegame. Nes *prisegti* – tai ką nors [pritvirtinti](https://www.zodynas.lt/terminu-zodynas/P/pritvirtinti) [saga](https://www.zodynas.lt/terminu-zodynas/S/saga), segtuku, adata ar kitomis pagalbinėmis priemonėmis. Elektroniniame pašte be viso to lengvai išsiverčiame, išsiverskime ir be *prisegamo prisegtuko, priesagos* ar *priekabos*, ypač dalykinėje kalboje. **Pridedamas priedas** skamba kur kas solidžiau.

Informacinių technologijų specialistai įspėja nesiųsti **brukalų**, **šiukšlių**,o kalbininkai – kad jų nederėtų vadinti svetimybe *spamas.*

Ir, be abejo, reikia **vengti elektroninio šveplavimo**, nes nelietuviškomis raidėmis parašytą tekstą sunkiau perskaityti. Taisyklingai parašyti elektroniniai laiškai kuria gerą rašančiojo įvaizdį ir padeda išvengti bendravimo nesusipratimų.

## Parengta pagal VLKK Konsultacijų banką